Clear View
Село Добростан е разположен в южната част на Добростанския масив, част от Преспанския дял на най - североизточната част на Западните Родопи. Намира се на 1200 м. надморска височина. На североизток от него се издига върхът Долни пазлак /1258 м./, а на югоизток Св. Спас /1390 м./. Останала е да съществува само част от гората на югоизток от селото, наречена от местното население “Усойка”. През нея сега минава шосето за гр. Асеновград, през с. Орешец, Горнослав и Червен.
Добростанският висок платовиден масив заема площ около 200 кв. км. Целият масив е карстов, надупчен с много понори и въртопи, обрасли с рядка растителност. Централната част на масива е карстова падина, наричана Ширината, изпълнена с плодороден чернозем, а множеството върхове, на север и запад от селото, са богати на пасища.
С добър потенциал за развитие е селското стопанство: земеделие – растениевъдство – картофи, малини, ягоди, фасул. Земеделските земи са подходящи за отглеждане на екологично чисти култури, които виреят на надморска височина 1300 метра. Животновъдство – едър и дребен рогат добитък – има обилна паша.
Природни и исторически забележителности: в околностите на селото има множество карстови пещери, някои от тях са с внушителни размери. Склоновете около селото, както и въздушните течения, създават подходящи условия за развитие на парапланеризма. И в момента тук редовно идват парапланеристи. Околностите на селото са интересни за орнитолози, които многократно са идвали на посещения, за да наблюдават редки хищни птици като сокол - скитник, скален орел и други. В землището на селото е резерватът “Червената стена”, в който има 645 вида висши растения, ендемични видове 96, реликтни видове. Установени са 63 вида птици, от тях 17 вида са включени в “Червената книга на България”. От бозайниците това са мечка, дива коза, благороден елен и други. Селото и намиращата се на 5 км. хижа “Марциганица” са изходен пункт на туристическите маршрути за Кръстова гора, Белинташ, с. Бачково и други.
Възможности за инвестиции – туризъм във всичките му разновидности – екологичен, селски, природолюбителски, религиозен. В селото има запазена красива черква с вековна история, с икони и стенописи, около селото има 16 параклиса, които са поддържани и действащи. Селото с неговите земи е подходящо за развитие на екологично земеделие и животновъдство. Условията са подходящи за изграждането на профилакториуми за рехабилитация, заради чистия въздух и вода, тишина и спокойствие, отдалеченост от интензивен транспорт и индустриално замърсяване и много красива природа.
Вилата се намира на 55 км. от гр. Пловдив, и на 28 км. от гр. Асеновград. За любителите на пешеходния туризъм има екопътеки до Бачковския манастир, Кръстова гора, скалния феномен Белинташ, Караджов камък, Юрта образуващи енергиен четериъгълник според поверие. До с. Бачково - 5 часа, Асеновград - 8 часа, Сливодолското падало - 4 часа, и хижите "Момина сълза" - 4 часа, "Пашалийца" - 8 часа, "Безово" - 3 часа, "Сини връх". Наблизо се намира и ловното стопанство Кормисош.
Вилата е с красива панорамна гледка и е за гости, които искат да избягат от стреса и забързаното ежедневие и да се насладят на първичния селски уют. Идеално място е за скара, разпускане и купони през седмицата и уикенда. Вилата разполага с 6 спални, битова механа с камина, кухня, 2 бани с тоалетни, 2 тераси и двор с страхотни панорамни гледки. Капацитетът на вилата е 18 души. Цената на денонощие за цялата вила е 150 - 200 лева според сезона. На човек цената е между 10-15 лева, според сезона. Възможно е договаряне на цената.
Вилата е на разположение както за приятелски компании, така и за семейни ваканции.
Тел. за контакти: 0893 93 32 08